UNIQ พุ่ง 7% แรงสุดในรอบ 7 เดือน รับผลดีประชามติผ่านฉลุย-ได้ประโยชน์งานภาครัฐ
UNIQ พุ่ง 7% แรงสุดในรอบ 7 เดือน รับผลดีประชามติผ่านฉลุย ล่าสุด ณ เวลา 15.15 น. อยู่ที่ 19.60 บาท บวก 1.40 บาท หรือ 7.69% สูงสุด 19.70 บาท ต่ำสุด 18.40 บาท ด้วยมูลค่าซื้อขาย 599.26 ล้านบาท ด้าน บล.ธนชาต แนะ “ซื้อ” ชูเป้า 20.50 บ.
8 ส.ค. 2559

ผู้สื่อข่าวรายงานว่า ราคาหุ้นบริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ ล่าสุด ณ เวลา 15.15 น. อยู่ที่ 19.60 บาท บวก 1.40 บาท หรือ 7.69% สูงสุด 19.70 บาท ต่ำสุด 18.40 บาท ด้วยมูลค่าซื้อขาย 599.26 ล้านบาท ขณะที่ดัชนีหุ้นไทยโดยรวมบวก 1.36%

โดยราคาหุ้น UNIQ ปรับตัวขึ้นแรงสุดในรอบ 7 เดือน นับตั้งแต่ราคาหุ้นปิดอยู่ที่ 19.80 บาท เมื่อวันที่ 11 ม.ค.59
ด้าน บล.ธนชาต ระบุในบทวิเคราะห์ (8 ส.ค.) แนะ “ซื้อ” UNIQ มีแนวต้านแรกที่ 19.30 บาท และเป้าหมายถัดไปตามกรอบที่ 20.50 บาท โดยราคาหุ้นดีดตัวทะลุกรอบการพักฐานขาขึ้นรูปแบบ Bullish Flag พร้อมปริมาณการซื้อขายหนาแน่นสนับสนุนการ Breakout สอดคล้องกับเครื่องมือ DI+ ตัด DI- ขึ้นสนับสนุน เป็นจังหวะซื้อเก็งกำไร
ส่วน บล.ทิสโก้ ระบุในบทวิเคราะห์ (8 ส.ค.) แนะ หาจังหวะ “สะสม” UNIQ มองหุ้นรับเหมาตอบรับดีจากผลประชามติ คาดหวังงานประมูลภาครัฐคืบหน้า พร้อมคาดกำไรเพิ่ม เมื่อเทียบช่วงเดียวกันของปีก่อนและเทียบกับไตรมาสที่ผ่านมา และมีปัจจัยหนุนในช่วงครึ่งปีหลัง
รวมทั้ง บล.ไอร่า ระบุในบทวิเคราะห์ (8 ส.ค.) ว่า UNIQ เป็นหุ้นกลุ่มรับเหมาก่อสร้าง ที่ได้รับประโยชน์จากงานภาครัฐ